แนวโน้มดัชนีเช้าลุ้นขึ้น
นักวิเคราะห์ฯคาดช่วงสั้นตลาดหุ้นไทยเช้านี้มีลุ้นขึ้นไปในทิศทางเดียวกับตลาดภูมิภาคที่ส่วนใหญ่อยู่ในแดนบวกได้ค่อนข้างดี ตามดัชนีดาวโจนส์
17 ก.พ. 2553

นักวิเคราะห์ฯคาดช่วงสั้นตลาดหุ้นไทยเช้านี้มีลุ้นขึ้นไปในทิศทางเดียวกับตลาดภูมิภาคที่ส่วนใหญ่อยู่ในแดนบวกได้ค่อนข้างดี ตามดัชนีดาวโจนส์
นายพงศ์ภัทร สิริพิพัฒน์ ผู้ช่วยผู้จัดการฝ่ายวิเคราะห์หลักทรัพย์ บล.เคจีไอ(ประเทศไทย) กล่าวว่า ในช่วงสั้นตลาดหุ้นไทยเช้านี้มีโอกาสที่จะปรับตัวขึ้นไปในทิศทางเดียวกับตลาดหุ้นอื่นในภูมิภาคเอเชียที่ส่วนใหญ่จะอยู่ในแดนบวกได้ค่อนข้างดี เป็นไปตามดัชนีหุ้นดาวโจนส์ที่ปรับตัวขึ้นเมื่อคืนนี้ โดยมองผลจากที่ค่าเงินดอลลาร์สหรัฐฯอ่อนค่าลงและเงินยูโรแข็งค่าขึ้น ประกอบกับ ราคาสินค้าโภคภัณฑ์ได้ปรับตัวขึ้นด้วย
ทั้งนี้ ประเด็นเรื่องของกรีซในช่วงสั้นคงจะต้องรอให้มีการทำแผนขาดดุลงบประมาณก่อน คาดว่าจะต้องใช้เวลาประมาณ 30 วัน ดังนั้น ประเด็นนี้อาจจะเงียบไปในช่วงนี้ แต่อย่างไรก็ดี ต้องรอดูผลการประชุมของกระทรวงคลังในยุโรปในช่วง 1-2 วันนี้ ด้วยว่าจะมีแถลงอะไรออกมาหรือไม่ หากไม่มีออกมาปัจจัยลบก็น่าจะไม่มี และคงจะทำให้ค่าเงินยูโรปรับตัวขึ้น เงินดอลลาร์สหรัฐฯอ่อนค่าลง 
สำหรับหุ้นไทยมองว่าให้เลี่ยงไปก่อน เพราะมีปัจจัยทางการเมืองเข้ามากดดัน ดังนั้น จึงแนะ"หลีกเลี่ยง"แล้วให้หันไปเล่นทองคำ หรือกองทุนน้ำมันแทนก่อน   พร้อมให้แนวรับ 690 จุด แนวต้าน 698-700 จุด